बताया जा रहा है कि उनके सिर में चोट लगी है. इमरान ख़ान के साथ इस रैली में पूर्व स्पिन गेंदबाज़ अब्दुल कादिर मौजूद थे.उन्होंने एक स्थानीय टीवी चैनल को बताया है, “इमरान के सिर पर चोट लगी है और उन्हें शौकत खानम अस्पताल में भर्ती कराया गया है.”शौकत खानम अस्पताल इमरान ख़ान का ही अस्पताल है.पाकिस्तान के टीवी चैनलों पर दिखाए गई तस्वीरों में उन्हें सिर में चोट के निशान के साथ अस्पताल ले जाते हुए दिखाया जा रहा है.लाहौर पाकिस्तान का दूसरा सबसे बड़ा शहर है और बताया जा रहा है कि इमरान ख़ान की इस रैली में काफी भीड़ जुटी थी.भीड़ के बीच से निकल कर स्टेज पहुंचने में उन्हें काफी मुश्किलों का सामना करना पड़ा.और स्टेज पर चढ़ने के दौरान वे गिर पड़े. ये स्टेज जमीन से दस-पंद्रह फीट की ऊंचाई पर बना हुआ था.पाकिस्तान में 11 मई को चुनाव होने वाले हैं.इस चुनाव के सिलसिले में इमरान ख़ान अपनी पार्टी के समर्थन के लिए देश भर में रैलियां कर रहे हैं.चुनावी मैदान में उन्हें इस बार बेहद गंभीरता से लिया जा रहा है और शहरी मतदाताओं में उनकी लोकप्रियता काफी बढ़ी है.लेकिन इमरान के नायकत्व वाली छवि और उनका करिश्मा चुनाव परिणाम पर क्या असर डाल पाता है, ये चुनावी नतीजे से ही पता चलेगा.